b'\n_START_ARTICLE_\nNW S\n_START_SECTION_\nSuunnittelu\n_START_PARAGRAPH_\nNW:n autojen suunnittelusta vastanneen Hans Ledwinkan j\xc3\xa4tetty\xc3\xa4 yrityksen vuonna 1902 uudet mallit eiv\xc3\xa4t p\xc3\xa4rj\xc3\xa4nneet markkinoilla. Autoissa esiintyi runsaasti vikoja ja huoltotoimenpiteet olivat vaikeita, sill\xc3\xa4 autojen moottorit oli sijoitettu keskelle. Tilannetta korjaamaan palkattiin kaksi insin\xc3\xb6\xc3\xb6ri\xc3\xa4, Kronfeld ja Lang, jotka suunnittelivat mallit J ja L. Autot olivat sik\xc3\xa4li edistyksellisi\xc3\xa4 ett\xc3\xa4 niiss\xc3\xa4 oli k\xc3\xa4yt\xc3\xb6ss\xc3\xa4 kardaaniveto ketjun sijaan. Moottorit olivat sivuventtiilisi\xc3\xa4 rivimoottoreita. Autot olivat kuitenkin tehottomia ja painavia, ja niinp\xc3\xa4 Kronfeld ja Lang saivat l\xc3\xa4hte\xc3\xa4._NEWLINE_NW:n p\xc3\xa4\xc3\xa4johtaja, Hugo Fischer von R\xc3\xb6slerstamm, onnistui houkuttelemaan Ledwinkan takaisin vuonna 1905. Palattuaan Ledwinka totesi sek\xc3\xa4 J- ett\xc3\xa4 L-mallin kehityskelvottomiksi, ja p\xc3\xa4\xc3\xa4tti aloittaa kokonaan uuden mallin, tyyppi S:n, suunnittelun puhtaalta p\xc3\xb6yd\xc3\xa4lt\xc3\xa4. Suunnittelu tapahtui salassa Fischerilt\xc3\xa4. Projekti paljastettiin h\xc3\xa4nelle vasta 1906 kun ensimm\xc3\xa4inen prototyyppi oli rakennettu valmiiksi. Aikansa harkittuaan Fischer hyv\xc3\xa4ksyi auton tuotantoon. Valmistus alkoi 1909, jolloin autoja valmistettiin 37 kappaletta eri korimalleilla. Ensimm\xc3\xa4iset kymmenen myyty\xc3\xa4 yksil\xc3\xb6\xc3\xa4 eiv\xc3\xa4t tallentuneet tehtaan kirjanpitoon._NEWLINE_S-mallin ansiosta luottamus NW:n autoihin palasi ja myyntiluvut l\xc3\xa4htiv\xc3\xa4t nousuun.\n_START_SECTION_\nMoottori\n_START_PARAGRAPH_\nLedwinka suunnitteli uuteen automalliin eritt\xc3\xa4in edistyksellisen moottorin, jossa oli puolipallon muotoiset palotilat ja kannen yl\xc3\xa4puolinen nokka-akseli. Sylinteriryhm\xc3\xa4 oli valettu kahden sylinterin osissa. Kampiakseli oli vierint\xc3\xa4laakeroitu.\n_START_SECTION_\nVoimansiirto ja alusta\n_START_PARAGRAPH_\nVoima siirtyi moottorilta kartiokytkimen kautta nelivaihteiseen vaihteistoon, jossa oli erikoisen rakenteen ansiosta vain viisi hammaspy\xc3\xb6r\xc3\xa4\xc3\xa4. Sek\xc3\xa4 etu- ett\xc3\xa4 taka-akseli olivat j\xc3\xa4ykki\xc3\xa4. Autossa oli kaksi jarruj\xc3\xa4rjestelm\xc3\xa4\xc3\xa4; yksi vaikutti voimansiirtoon ja toinen suoraan takarenkaisiin. J\xc3\xa4lkimm\xc3\xa4ist\xc3\xa4 j\xc3\xa4rjestelm\xc3\xa4\xc3\xa4 k\xc3\xa4ytettiin my\xc3\xb6s seisontajarruna.\n_START_SECTION_\nSuorituskyky\n_START_PARAGRAPH_\nMaavara oli 230 mm. Kuuden hengen kuormalla auton huippunopeus oli 90 km/h.\n_START_SECTION_\nMuunnelmat\n_START_PARAGRAPH_\nVuonna 1911 esiteltiin tehokkaampi malli jossa sylinterien m\xc3\xa4\xc3\xa4r\xc3\xa4 oli kasvatettu kuuteen. T\xc3\xa4m\xc3\xa4n ansiosta autolla saavutettiin nyt 110\xc2\xa0km/h huippunopeus._NEWLINE_S4-mallin seuraaja oli edelt\xc3\xa4j\xc3\xa4\xc3\xa4ns\xc3\xa4 pohjautunut, vuonna 1914 esitelty NW T, jonka nimeksi tuli my\xc3\xb6hemmin Tatra T20 yrityksen vaihdettua nime\xc3\xa4\xc3\xa4n T\xc5\xa1ekkoslovakian itsen\xc3\xa4istytty\xc3\xa4. S6-mallin seuraaja oli NW U, josta taas tuli Tatra T10.'